Politiet ble tilkalt til Bergen kino i Magnus Barfotsgate natt til mandag.

Innbruddsalarmen hadde gått, og da vekteren kom til stedet, så han en kvinne som tok seg til rette inne på kiosken.

– Hun gikk der og spiste litt chips og snop, sier Morten Kronen, operasjonsleder i Hordaland politidistrikt.

Det har ikke vært nattkino. Søndagens siste film begynte klokken 2115: «Captain America 3D: The Winter Soldier», med en lengde på to timer og 16 minutter.

Kvinnen, som er i midten av 30-årene, har etter alt å dømme vært alene inne på kinoen i hele natt.

– Hvorfor gjemte hun seg der?

– Nei, det vet vi ikke, sier Kronen.

Kvinnen fremviste på forespørsel en kinobillett til en film klokken 21.

– Hvilken film hadde hun sett?

– Det vet vi heller ikke, og det er heller ikke sikkert dette var en billett hun hadde kjøpt, sier Kronen.

Kvinnen har etter det politiet så langt vet ikke gjort noe galt inne på kinoen – annet enn å forsyne seg med snop.

Hun ble dimmitert etter at politiet snakket med henne, men kommer til å bli anmeldt.